हथियारबंद सुरक्षा घेरे में मेडिकल जांच के लिए पहुंचे 13 कैदी भर्ती
राज्यकी पहली आैर एकमात्र हाई सिक्यूरिटी जेल में भूख हड़ताल पर बैठे कैदियों में 13 की तबीयत रविवार को खराब हो गई। जेल प्रशासन ने भारी सुरक्षा के बीच जेएलएन अस्पताल में कैदियों का मेडिकल मुआयना करवाया। चिकित्सकों के दिशा-निर्देश पर सभी को भर्ती कर लिया गया। इधर, एक साथ हथियारबंद सुरक्षा घेरे में अस्पताल पहुंचे कैदियों को देख अफरा-तफरी मच गई। कैदियों ने मीडिया को देख जेल प्रशासन हाय-हाय के नारे लगाना शुरू कर दिया। इसके बाद बारी-बारी से सुरक्षा गार्ड कैदियों को मेडिकल जांच के लिए ले गए। मालूम हो कि दो दिन पहले भी 7 कैदियों की तबीयत बिगड़ी थी। इससे पहले भी छह कैदियों का इलाज करवाया जा चुका है।
जेल सूत्रों से प्राप्त जानकारी के मुताबिक दातारसिंह, महिपाल, लक्ष्मण, आतिश गर्ग, उदयसिंह, सूरज गुर्जर, मनोज, विक्रम, गजेंद्र, अनिल, अरविंद, आजाद आैर सोमपाल को तबीयत नासाज होने पर अस्पताल लाया गया। मेडिकल मुआयना के बाद सभी कैदियों को भर्ती कर लिया गया। इन कैदियों के अलावा अन्य कैदी हाई सिक्यूरिटी जेल में भूख हड़ताल पर बैठे हैं। शनिवार शाम को भी जेल प्रशासन ने कैदी अरविंद पुत्र किशन, गिरिराज सिंह, हनुमान सिंह, रणजीत सिंह, दामोदर, सुरेश जैन और मोहनसिंह को जेएलएन अस्पताल पहुंचाया था, जहां उन्हें भर्ती कर लिया गया।
यह हैं मुख्य मांगें
{कैदियों का आरोप है कि उन्हें नियम विरुद्ध सामान्य जेल से हाई सिक्यूरिटी जेल में शिफ्ट किया गया है। इस बारे में नियमित समीक्षा भी नहीं हो रही है। जेल में मूलभूत सुविधाएं नहीं दी जा रही हैं।
{ मनोरंजन का कोई साधन भी जेल में नहीं है। कैदियों की मांग है कि मनोरंजन कक्ष बने आैर उसमें टीवी लगाई जाए। साथ ही कैदियों के लिए खेलने की भी व्यवस्था की जाए।
{ सामान्य अपराध के कैदियों को भी हाई सिक्यूरिटी जेल में रख रखा है, ऐसे कैदियों को जिले की सामान्य जेल में शिफ्ट किया जाना चाहिए।
कैदीवार्ड पड़ा छोटा, स्किन वार्ड खुलवाकर भर्ती किए कैदी
अस्पतालके कैदी वार्ड में बैड संख्या कम है, कैदी वार्ड फुल हो चुका है, अब एक साथ पहुंचे इतने कैदियों को भर्ती कहां किया जाए ? इसे लेकर पुलिस अस्पताल प्रशासन के माथे पर चिंता की लकीरें खिच गईं। विभागीय मशक्कत के बाद कैदियों को स्किन वार्ड खुलवाया गया, इसमें सभी कैदियों को शिफ्ट कर दिया गया। इधर, एक साथ इतने सारे हार्डकोर कैदियों की सुरक्षा में जरा भी चूक भारी पड़ सकती है।
पुलिसलाइन, संबंधित थानों के साथ पुलिस कमांडो भी हैं तैनात
अस्पतालमें जिस वार्ड में कैदी भर्ती हैं, वहां हथियारबंद सुरक्षाकर्मियों को त्रिचक्रीय घेरा है। सुरक्षा में पुलिस लाइन का जाब्ता, आरएसी के जवान, सिविल लाइंस थाना पुलिस आैर कोतवाली थाना पुलिस का जाब्ता तो तैनात है ही, साथ ही क्यूआरटी भी मुस्तैद है। पुलिस कमांडोज को भी तैनात किया गया है। इसके अलावा प्लेन क्लोथ स्टाफ भी अस्पताल के इर्द-गिर्द निगरानी रखे हुए है। कैदियों की हर गतिविधियों पर नजर रखी जा रही है। वार्ड में किसी भी मिलने की अनुमति नहीं है। कैदियों की चिकित्सीय देखरेख के लिए चिकित्सकों के साथ नर्सिंग स्टाफ की टीम तैनात है।
हाई सिक्यूरिटी जेल में अभी 70 हार्डकोर अपराधी
हाईसिक्यूरिटी जेल की कड़ी सुरक्षा और नियम-कायदे हार्डकोर अपराधियों के लिए परेशानी का सबब हैं। सामान्य जेलों से अधिक सख्ती और कैदियों को कम सुविधा मिलने से कैदी तनाव में हैं। वर्तमान में 70 हार्डकोर अपराधी हाई सिक्यूरिटी जेल में हैं, मगर 2-2 की संख्या में सबको अलग-अलग रखा गया है। उल्लेखनीय है कि पिछले चार दिनों से जेल में कैदियों ने खाना-पीना छोड़ रखा है। जिला कलेक्टर गौरव गोयल के निर्देश पर प्रशासन के अधिकारी लगातार कैदियों से बातचीत कर समझाइश की कोशिश कर रहे हैं, लेकिन नतीजा सिफर है। हालांकि अधिकारियों ने आश्वासन दिया है कि हाई सिक्यूरिटी जेल से सामान्य जेलों में कैदियों को शिफ्ट करने की प्रक्रिया के लिए समीक्षा 10 मार्च को होगी, लेकिन कैदियों की मांग है कि समीक्षा के मापदंड बदले जाने चाहिए।
हाई सिक्योरिटी में भूख हड़ताल पर बैठे हार्डकोर कैदियों को जेएलएन अस्पताल में भर्ती कराने ले जाती पुलिस।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva